Filwaqt li suppost qegħdin iffukati fuq il-festi tal-Indipendenza, id-diriġenti tal-Partit Nazzjonalista u l-midja Nazzjonalista qed jiffaċċjaw pressjoni minn attivisti tal-partit minħabba r-riżultat ħażin li kisbu fl-istħarriġ tal-Awtorità tax-Xandir. Rosette Thake, Segretarju Ġenerali, u Brian St John, Kap Eżekuttiv tal-Partit Nazzjonalista, jieħdu kważi €120,000 f'salarju bejniethom. Dan għax Simon Busuttil qed jafda kollox f'idejhom bil-komunikazzjoni ssir direttament miegħu. Iżda llum, tliet snin wara, l-istazzjonijiet tal-Partit Nazzjonalista baqgħu ma ċċaqalqux minn fejn kienu. Anzi, hemm min qed jgħid li marru għall-agħar. Fost oħrajn, id-diriġenti qegħdin isofru kritika għal waħda mill-ewwel deċiżjonijiet li ħadu; dik li l-aħbarijiet tal-istazzjon isiru fl-istess ħin ta' ONE NEWS. B'Rosette Thake tiddefendi ruħha u tgħid li hi ma kinitx hemm. Skont l-aħħar stħarriġ jirriżulta li, filwaqt li ONE NEWS għandu peak audience ta' 61,000 telespettatur, NET TV jilħaq l-ogħla livell ta' udjenza ta' 16,000 telespettatur. Dan filwaqt li l-aħbarijiet tal-istazzjon nazzjonali jilħaq udjenzi peak ta' madwar 76,000. Simon Busuttil kien wiegħed lill-Kumitat Sezzjonali li se jsaħħaħ il-midja tal-Partit iżda, minflok, NET TV spiċċa b'udjenza medja ta' 7.4% meta ONE għandu udjenza medja ta' 22.3%. L-istess riżultati kienu segwiti fir-radju fejn ONE Radio kiseb udjenza medja ta' 22.3% u Radio 101, 5.18%. Thake xejn ma ħadet pjaċir b'din il-kritika, anke għax bħalissa tinsab għaddejja tisma' l-botti minħabba l-mod kif żviluppaw il-laqgħat fil-lokalitajiet ta' qabel l-Indipendenza. Laqgħat fejn kważi ma kien hemm ħadd jisma' lid-deputati jitkellmu, anke jekk kien hemm l-għan li matulhom id-deputati jiltaqgħu mal-kostitwenti. B'hekk, fil-ġimgħat tal-Indipendenza baqa' jiġi kollox ħażin għall-Partit Nazzjonalist bl-unika konsolazzjoni li qed tintuża biex tħeġġeġ in-nies fid-Dar Ċentrali u l-każini hija l-vot kontra Leo Brincat, in-nominat Malti għall-Qorti Ewropea tal-Awdituri. U biex iħeġġu lin-nies qed iċemplulhom id-dar u jkellmuhom b'insistenza liema bħalha. Qed jgħidulhom li din hi l-aħħar Indipendenza qabel l-elezzjoni ġenerali u fuq il-Fosos ma jistax ma jkunx hemm folol enormi. L-istess pressjoni qed issir fuq negozjanti u nies minn oqsma differenti tal-ħajja li qed jitolbuhom biex imorru jitkellmu fil-laqgħat ta' diskussjoni. Anke jekk il-laqgħat bdew ilbieraħ, dawn it-telefonati baqgħu għaddejjin sal-Ġimgħa filgħaxija u lbieraħ filgħodu. Dan għax kienu diversi dawk li rrifjutaw l-istedina li jieħdu sehem għax ma ħassewhomx komdi jattendu meta ftit li xejn hemm proposti tal-Partit Nazzjonalista dwar xiex jitkellmu. Xi ħaġa li normalment tiġri meta wieħed ikun mistieden biex jieħu sehem f'attivitajiet ta' dan it-tip bil-ħsieb ikun li l-mistieden jirrifletti dwar l-ideat li jkunu ħarġu minn min għamel l-istedina.